S-977/2011

Mál þetta, sem dómtekið var 8. nóvember 2011, er höfðað með ákæru lögreglustjórans á Suðurnesjum, útgefinni 29. ágúst 2011, á hendur H-kvk-þgf Þ-kvk-þgf Ó-kvk-þgf, kt. 000000-0000, Bakkaseli 25, Reykjavík „fyrir þjófnað, með því að hafa föstudaginn 8. apríl 2011, stolið LG-Viewty GT-400 farsíma, samtals að verðmæti 33.000 kr. og LG-Optimus farsíma, samtals að verðmæti 30.000 kr., úr búningsklefa Sundmiðstöðvar Reykjanesbæjar, Sunnubraut 31, Reykjanesbæ.

Telst háttsemi þessi varða við 1. mgr. 244. gr. almennra hegningarlaga nr. 19/1940.

Þess er krafist að ákærða verði dæmd til refsingar og greiðslu alls sakarkostnaðar.“

Við fyrirtöku málsins hinn 8. nóvember sl. var af hálfu ákæruvalds fallið frá ákæru að því er varðar þjófnað á LG-Optimus farsíma að verðmæti 30.000 krónur.

Um málavexti er skírskotað til ákæru.

Ákærða játaði skýlaust að hafa stolið LG-Viewty GT-400 farsíma að verðmæti 33.000 krónur á þeim stað og tíma sem greinir í ákæru. Þykir með játningu ákærðu sem á sér stoð í gögnum málsins sannað að ákærða hafi gerst sek um þá háttsemi sem ákært er fyrir, að teknu tilliti til þeirrar breytingar sem ákæruvaldið hefur gert á ákærunni, og er brot ákærðu rétt heimfært til refsiákvæða í ákærunni.

Ákærða er fædd 1989. Hinn 28. desember 2007 var útgáfu ákæru vegna líkamsárásar, frelsissviptingar og brota á barnaverndarlögum frestað skilorðsbundið í tvö ár. Hinn 27. júní 2008 var ákærða dæmd í 30 daga fangelsi, skilorðsbundið í tvö ár, fyrir þjófnað. Hinn 3. september 2008 var ákvörðun refsingar vegna þjófnaðarbrots frestað skilorðsbundið í tvö ár. Hinn 3. nóvember 2008 gekkst ákærða undir viðurlagaákvörðun, sekt og sviptingu ökuréttar í sjö mánuði frá 7. júní 2008, fyrir akstur undir áhrifum fíkniefna. Hinn 27. maí 2009 gekkst ákærða undir viðurlagaákvörðun, sekt og sviptingu ökuréttar í tvö ár frá 11. febrúar 2009, fyrir akstur undir áhrifum fíkniefna og fyrir akstur án þess að hafa endurnýjað ökuskírteini sitt. Hinn 14. október 2010 var ákærða dæmd í 45 daga fangelsi fyrir ölvunarakstur, akstur svipt ökurétti, akstur undir áhrifum fíkniefna, fíkniefnalagabrot og fyrir að hafa ekið af slysavettvangi án þess að gera lögboðnar ráðstafanir vegna umferðaróhapps. Jafnframt var ákærða svipt ökurétti ævilangt. Hinn 5. nóvember 2010 gekkst ákærða undir 60.000 króna sekt fyrir akstur svipt ökurétti. Loks var ákærða hinn 27. júní 2011 dæmd í 60 daga fangelsi fyrir fíkniefnalagabrot, akstur undir áhrifum fíkninefna og akstur svipt ökurétti. Þá var ævilöng ökuréttarsvipting ákærðu áréttuð.

Við ákvörðun refsingar er litið til greiðrar játningar ákærðu og þess að um tiltölulega litla hagsmuni var að ræða. Er þetta virt ákærðu til refsimildunar. Til refsiþyngingar er hins vegar að ákærða hefur áður gerst sek um þjófnað, sbr. 255. gr. almennra hegningarlaga. Í ljósi alls framangreinds þykir refsing ákærðu hæfilega ákveðin fangelsi í 30 daga. Ákærða kveðst hafa hætt neyslu fíkniefna og hefur upplýst dóminn um að hún sæki reglulega fundi hjá stuðningshópi SÁÁ í þeim tilgangi að snúa lífi sínu til betri vegar. Í ljósi þess þykir rétt að fresta fullnustu refsingar ákærðu og ákveða að hún falli niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940.

Enginn sakarkostnaður hlaust af meðferð málsins.

R-kvk-nf B-kvk-nf héraðsdómari kveður upp dóminn.

Dómsorð:

Ákærða, H-kvk-nf Þ-kvk-nf Ó-kvk-nf, sæti fangelsi í 30 daga, en fullnustu refsingarinnar er frestað og skal hún falla niður að liðnum tveimur árum haldi ákærða almennt skilorðs 57. gr. almennra hegningarlaga nr. 19/1940.

R-kvk-nf B-kvk-nf

Rétt endurrit staðfestir

Héraðsdómur Reykjaness 22. nóvember 2011.